**M ü l l e r Ü g y v é d i I r o d a**

**Dr. Müller Csaba ügyvéd**

**6720 Szeged, Vár utca 7.**

**Telefon: +36 70 3318222**

**E-mail: mullercsaba@mullerugyved.hu**

Tárgy: Előadás az internetes kommunikáció veszélyeiről általános iskola felső tagozatos diákjainak. 2.rész

Amiről most beszélgetni fogunk, az egy **nagyon komoly téma**.

Először azt fogod gondolni, Veled ilyen **soha** nem fordulhat elő, de ígérem a végére másképp fogod gondolni!

A közelmúltban egy kétségbeesett anyuka kopogtatott az ügyvédi iroda ajtaján és kisírt szemekkel kérte, hogy segítsek. Elmondta, hogy a 8. osztályos, 14 és fél éves kislányát beidézte másnapra a rendőrség gyanúsítottként. Nem tudta miért, mit csinálhatott, hiszen a lányával semmi gond, szorgalmas, jó tanuló.

Azonnal felhívtam a nyomozónő, aki szűkszavúan csak a bűncselekmény megnevezését mondhatta el, ami a következő volt:

**gyermekpornográfia.**

Másnap aztán megtörtént a kihallgatás, ahol megtudtuk, hogy mi is az alaptörténet. Elmondom.

Van egy másik 15 éves kislány, aki úgy akarja felkelteni a neki tetsző fiú érdeklődését, hogy készít magáról félmeztelen és más szexuális tartalmú fényképeket és kisvideókat. Aztán ezeket el is küldi messengeren a fiúnak, aki, hogy felvágjon a haverjai előtt, nekik is tovább küldi. A haverok meg tovább küldik barátoknak, osztálytársaknak.

És itt jön képbe a mi kislányunk. Ő is megkapta az egyik osztálytársától ezeket a képeket, majd tovább is küldte néhány ismerősének. Mást nem csinált.

**Ennyi.**

Pár hét múlva már egy másik anyuka mondott el, az előbbiekhez **kísértetiesen hasonló** története, kiegészítve azzal, hogy náluk ugyan még nincs rendőrségi eljárás, de a kamaszlánya depressziós lett, már iskolába sem akar járni, annyira felkavarták a történtek.

Nos, **első lépés**nek lapozzuk fel a Büntető Törvénykönyvet, mit ír a gyermekpornográfiáról. Íme:

Btk. 204. § (1) Aki tizennyolcadik életévét be nem töltött személyről vagy személyekről pornográf felvételt

*a)* megszerez vagy tart, bűntett miatt három évig,

*b)* készít, kínál, átad vagy hozzáférhetővé tesz, egy évtől öt évig,

*c)* forgalomba hoz, azzal kereskedik, illetve ilyen felvételt a nagy nyilvánosság számára hozzáférhetővé tesz, vagy ezekhez anyagi eszközöket szolgáltat két évtől nyolc évig

terjedő szabadságvesztéssel büntetendő.

Azt gondolom érted, ami le van írva, mégsem sikerül összerakni a képet, hogyan lehetett a kislány gyanúsított? **Segítek!**

Mi is történt valójában?

A 14 és fél éves lány **átadott** (= elektronikus formában elküldött), több ismerősének egy **15 éves** lányról készült **pornográf tartalmú felvétel**t.

Mit mond a törvény?

„Aki tizennyolcadik életévét be nem töltött személyről … pornográf felvételt ... átad … bűntett miatt … évtől öt évig … terjedő szabadságvesztéssel büntetendő.”

Nincs kérdés, minden feltétel megvan, a bűncselekmény megvalósult. De hát, hogy lehet mégis gyanúsított egy 14 évet alig betöltött fiatal?

A válasz: azért, mert Magyarországon a fő szabály szerint a bűntehetőség alsó korhatára **14 év**. Ha a cselekmény elkövetésekor ezt betöltötted, akkor már akár a bíróság előtt is felelned kell a tetteidért.

* De figyelem, vannak olyan súlyos bűncselekmények, ahol már **12 év**es kor fölött bűntehető a fiatal, pl. emberölés!

Azt gondolom, hogy példából kiderül nagyon könnyen kerülhetünk **nagyon nagy baj**ba! Ezért beszéljük át még egyszer alaposan.

Van egy pornográf tartalmú fényképünk, amin egy 18 év alatti fiatal szerepel.

* Mi az, hogy pornográf?

Ami egyértelműen nemi vágyat kelt. Már egy félmeztelen női felsőtest fotója is az, a durvábbakról meg nem is beszélve.

* 18 év alatti vagy nem?

Általában lehet tudni ki van a képen és akkor az életkora is ismert. Ha a képen szereplő fiatal ismeretlen, akkor orvosszakértő állapítja meg az életkort.

* Mi az, hogy „megszerez, tart, készít, kínál, kereskedik, nagy nyilvánosság”?

Ezek jelentése értelemszerű. Fontos azt tudnod, hogy ha magadról készítesz ilyen képet az nem bűncselekmény, ha másról az **igen**. Ha ilyen képet kapsz és azt azonnal kitörlöd, az nem. Ha lemented az **igen**. Ha tovább küldöd, az **igen**. Ha pénzért vagy másért eladod, az **igen**. Ha felteszed egy nyilvános oldalra, ahol sokan láthatják, akkor az **nagyon igen**.

* Mit csinál a rendőrség?

A rendőrség, ha ilyen típusú bűncselekményről tudomást szerez köteles azt kinyomozni. A nyomozás során beszerzik a bizonyítékokat, kihallgatják a tanúkat, majd a gyanúsítottakat. A gyanúsítotti kihallgatás során a kihallgató helyiségben rajtad kívül ott van a nyomozó, a szülők, az ügyvéd és az egészet felveszik kamerával. Aztán, ha vége lefoglalják a telefonod, minden adattal, fényképpel, bejegyzéssel együtt. Jön a gyámhivatal és még egy csomó kellemetlen dolog.

* Milyen büntetést kaphatok?

Az eljárás vége jobb esetben egy elmarasztaló határozat, rosszabb esetben egy tárgyalóteremben hallgathatod a bíró ítéletét.

* Mi az, hogy szabadságvesztés?

Az bizony a **börtön**. Legrosszabb esetben a bíró akár ezt is kiszabhatja.



**Fontos tudnod**, hogy ezt a bűncselekményt a törvényalkotó nem elsősorban a tizenévesek ilyen jellegű, gyakran átgondolatlan cselekményeinek a megtorlására alkotta. A gyermekpornográfia igazi elkövetői a felnőttek, akik perverz vágyaikat gyerekekről készült, szexuális tartalmú fényképek és videók nézegetésével elégítik ki.

**Mit tegyek?**

* Ne küldj magadról másnak szexuális tartalmú képet vagy videót!
* Ha ilyet kapsz töröld ki, de semmiképpen ne mentsd le!
* Ne küld tovább!
* Ne rakd fel nyilvános oldalra!
* És **azonnal szólj a szüleidnek**!

Emlékszel mivel kezdtük? Veled ilyen soha nem történhet. Azt gondolom, most már látod, hogy **de, igen**. Nem arra gondolok, hogy meztelen képeket csinálsz és küldözgetsz magadról, nem. Hanem arra, hogy a számtalan barátodtól, ismerősödtől vagy ismeretlenektől bármikor kaphatsz ilyen jellegű képet vagy videót.

A legtöbb fiatal nincs tisztában azzal, amiről most beszéltünk. Azt gondolják, ez belefér. Mekkora király leszek a haverjaim szemében, ha ezt a képet tovább tolom nekik! Mekkora poén!

**Te tudd, ez nem poén, ez bűncselekmény!**



dr. Müller Csaba ügyvéd

**Müller Ügyvédi Iroda**

és

dr. Szabóné dr. Velkei Judit

rendőr hadnagy

Kérlek írd meg a véleményed!

Ide írhatsz!