**M ü l l e r Ü g y v é d i I r o d a**

**Dr. Müller Csaba ügyvéd**

**6720 Szeged, Vár utca 7.**

**Telefon: +36 70 3318222**

**E-mail: mullercsaba@mullerugyved.hu**

***Tárgy:*** Előadás az internetes kommunikáció veszélyeiről általános iskola felső tagozatos diákjainak.

**Az internetes játszótér veszélyei.**

****

Emlékszel még a játszóterek hangulatára? Hát persze! És már azt is tudod, mit jelent az internet és magabiztosan lépegetsz a virtuális valóságban? Szerintem, igen.

Régen, nagyon régen az emberek csak személyesen, szemtől szemben beszélgettek, később a gondolataikat papírra vetették és elküldték egymásnak. Nagyszüleid már tudták használni a telefont, szüleid pedig megismerkedtek az internettel. Az internettel, ami Neked már természetes, része a mindennapjaidnak, mint az evés, alvás, suli….

Te tudod a legjobban, hogy felsőben már Neked is kell egyedül közlekedni és mivel Apa és Anya nagyon félt, ezért már van telefonod is. A telefonod persze okos. Ha már okos, ott az internet, amit legfőképpen játékok letöltésére és persze beszélgetésekre használsz. Persze, nem bonyolult és irtó jó dolog, meg aztán már mindent „is” tudsz róla, de azért veszélyei is vannak.

****

**Beszéljünk most ezekről!**

**Melegítsünk be!**

***Feladat!*** Válaszolj az alábbi kérdésekre!

Hogyan szoktál a barátaiddal a beszélgetni? Ide írhatsz!

Milyen alkalmazásokat használsz ezekhez a beszélgetésekhez?

Sorolj fel legalább tízet! Ide írhatsz!

Online játék közben is szoktál beszélgetni? Ide írhatsz!

Szoktál-e magadról selfi-t készíteni? Ide írhatsz!

Ismerkedtél-e már meg az interneten keresztül? Ide írhatsz!

Tagja vagy-e valamilyen online csoportnak? Ide írhatsz!

Ha már kellően bemelegedtünk kezdjük az **alap**oknál!

A saját vagy kitalált beceneveken szoktál másokkal beszélgetni az interneten? Szerintem az utóbbi. De azt tudod-e, hogy **Te kivel is beszélgetsz** valójában?

***Feladat!*** Takard le az alábbi táblázat jobb oldalán lévő adatokat. Olvasd el a bal oldali felhasználóneveket és képzeld el kit rejthetnek valójában!

Kisnyuszi1975 Szép Aranka, 15 éves tanuló

nagy.pisti577 Nagy István, 44 éves asztalos

Manga1234 Kiss Nikolett, 12 éves tanuló

Dr. Müller Csaba dr. Müller Csaba, 50 éves ügyvéd

cicamica13 Fehér Dávid, 38 éves autószerelő

judit83 Dr. Szabóné Dr. Velkei Judit, 36 éves rendőr

menővagyok16 Tóth Patrik, 16 éves tanuló

Orion Müller Olívia, 13 éves tanuló

Ugye, hogy vannak meglepetések!

Lássunk most egy olyan feladatba ültetett példát, aminek az alapja valós, megtörtént, nem is olyan régen! Tehát, ***Feladat!***

Egy online játékban megismerkedsz „szuperalma2006”-al. Elmondja magáról, hogy 14 éves nyolcadikos, aki pont azokat a játékokat kedveli, amiket Te is. Nagyon szimpatikus Neked és egyre többet is beszélgettek a neten, majd kéri, hogy küldj magadról képet. Mit teszel? Írd le!

Ide írhatsz!

Én azt javaslom ne küldj, ha küldesz is, csak egy visszafogott arcképre szavazok. **Miért?** Mert még nem ismered a másikat, nem tudod mire kell neki a kép, mire akarja felhasználni. Ha már egyszer elküldted, soha többet nem tudod visszacsinálni. Ne feledd, ami kikerült az internetre az az idők végezetéig ott is marad.

**Egy kis kitérő!**

Gondolom Te is használod a telód fényképező funkcióját.

Nem árt, ha tudod a fényképezésnek is vannak **szabály**ai! Nem bonyolult:

* Ha valaki nem akarja, ne fotózd le!
* Ha megengedte, de utólag megbánta, töröld ki a képet!
* Csak olyan képet készíts másról amit magadról is engednél!
* Másról, az engedélye nélkül ne küldj tovább képet,
* ne rakd ki nyilvános felületre,
* és ne szerkeszd!

Oké, de folytassuk a történetünket. „szuperalma2006” pár hét múlva megkérdi, hogy van-e kedved személyesen találkozni vele? Elmondja, hogy délután a szülei dolgoznak és felugorhatnál hozzá, ahol nyugodtan tudnátok beszélgetni. Mit teszel? Írd le!

Ide írhatsz!

Szóval, fontos tudnod, hogy így is lehet ismerkedni, ami akár egy örök barátság alapja is lehet. **DE** az első, személyes találkozásnak fontos **szabály**ai vannak!

* Erről a szülőknek tudnia kell! Mond el, mit szeretnél, kérj tanácsot!
* Egyedül soha! Mindig valaki, lehetőleg felnőtt kisérjen el!
* Csak nyilvános helyen találkozzatok, ahol nagy a forgalom!

Miért is fontos az, hogy **ellenőrzött körülmények** mellett történjen az első személyes találkozás?

Mert „szuperalma2006” akár lehet ez az idős bácsi is:



Látod, milyen fontos tudni azt, hogy a virtuális térben nem tudod ki van a másik oldalon, bármilyen név, adat, fénykép lehet FAKE (hamis), a személyes kontaktust semmi sem pótolja.

Az alapokkal tehát tisztában vagyunk, nézzük hogyan válhat egy gyanútlan „kocka” **áldozat**tá vagy akár egy bűncselekmény **elkövető**jévé?

A beszélgetések, chetelések, kommentelések alkalmával biztos írtál már valamit, ami a másik félnek nem tetszett, negatív véleményt, indulatos kritikát, esetleg csúnya szavakat…Igen, ez része a kommunikációnknak, de fontos tudni, hol a határ, mi az, amit még lehet és mi az, ami esetleg a rendőrség figyelmét is felkeltheti!

Ok, lássuk a rosszfiúkat! Kezdjük a kispályás játékossal!

**A Troll.**

****

Mitől troll a troll?

* Nincs véleménye, csak kritizál.
* Jelentéktelen dolgokon lovagol, kötekedik.
* Személyeskedik.
* Tengernyi ideje van, mindig kommentel.
* Kiragadott félmondatok alapján vagdalkozik.
* Nem vállalja önmagát, több álnéven is visszatérhet.
* Élvezi a figyelmet, zavarja a csend.

***Feladat!*** Ha fent leírtak olvasása közben beugrik valamilyen személyes élményed azzal kapcsolatban, írd le bátran!

Ide írhatsz!

Elmondhatjuk tehát, a **troll** egy olyan felhasználó, aki abban leli örömét, hogy random hozzászólásokat kiszemelve sértő posztokkal támadja az adott fórum, csoport tagjait, felrúgva ezzel az aktuális témát, a közösség egységét.

Ok, itt még nem nagy a gond, ez még *belefér*.

Jöjjön, aki már nem kispályás. A **Zaklató**!



Az online zaklató céltudatosan kiszemeli az áldozatát, akit általában ismer és akinek szándékosan kárt, sérelmet akar okozni, ezért folyamatosan sakkban tartja, például bántó üzenetekkel vagy fényképekkel.

***Feladat!*** Határozzuk meg mi is az a három fő különbség, ami megkülönbözteti a trolltól! Szerinted melyik a legfontosabb különbség?

Ide írhatsz!

Igen, fontos, hogy ismerjék egymást, nagyon fontos a károkozás szándéka, de a legfontosabb a **folyamatosság**.

* Ha valakitől folyamatosan, napi, heti rendszerességgel kapsz olyan üzeneteket, képeket, kommenteket, ami Neked így vagy úgy, de nem jó és nem akarod, akkor sajnos zaklatás áldozata lettél.

Az internetes zaklatásnak vagy más néven **cyberbulling**nak sok formája lehet:

* zaklatás
* lejáratás
* identitáslopás
* kiközösítés
* kibeszélés
* becsapás
* cyber stalking: fenyegető, megfélemlítő üzenetek
* sexting: szexuális tartalmú képek küldése

***Feladat!*** Ha fent leírtak olvasása közben beugrik valamilyen személyes élményed azzal kapcsolatban, írd le bátran!

Ide írhatsz!

Mi bajod lehet, miért is **veszélyes**, ha **áldozat** vagy?

Mert jöhetnek:

**önértékelési gondok, magányosság, szorongás, düh, félelem, iskolakerülés, depresszió, betegségek, öngyilkossági gondolatok.**

Hát, nem hangzik túl jól.

Miért is **veszélyes**, ha Te vagy a **zaklató**?

Ha még nem vagy 14 éves akkor jöhet a gyámhivatal, kikérdezik a szüleid, a tanáraid, megnézik hol laksz és felállítanak egy csomó szabályt. Ha elmúltál 14, akkor pedig könnyen az egyik rendőrségi kihallgató szobában találhatod magad…

****

**DE MIT CSINÁLJAK???**

Ha zaklatnak:

Ne válaszolj, **ne reagálj**!

**Ne vágj vissza**!

Mentsd el a bizonyítékot!

(Ha később feljelentést kívántok tenni, szükség lehet rá!)

És a legfontosabb:

Merj segítséget kérni! **Szólj a szüleidnek**, tanáraidnak!

Ha zaklatsz:

Gondolkozz és **hagyd abba**!!!

Ne feledd, a zaklatás **bűncselekmény**!



dr. Müller Csaba ügyvéd

**Müller Ügyvédi Iroda**

és

dr. Szabóné dr. Velkei Judit

rendőr hadnagy